b'\n_START_ARTICLE_\nSahel\n_START_SECTION_\nTermin\n_START_PARAGRAPH_\nTermin se u po\xc4\x8detku koristio kao zemljopisni termin koji je ozna\xc4\x8davao pojas zemlje izme\xc4\x91u izohijeta (pojasi oborina) s vrijedno\xc5\xa1\xc4\x87u 75 i 450, dok su kasniji istra\xc5\xbeiva\xc4\x8di odre\xc4\x91ivali polo\xc5\xbeaj Sahela na \xc5\xa1irok raspon izohijeta. Termin se tako\xc4\x91er koristio za ozna\xc4\x8davanje zemalja Zapadne Afrike, a u Indiji Sahel je uobi\xc4\x8dajeno ime koje se daje dje\xc4\x8dacima.\n_START_SECTION_\nGeografija\n_START_PARAGRAPH_\nSahel se prvenstveno sastoji od savana koje se prote\xc5\xbeu od Atlantskog oceana do Afri\xc4\x8dkog roga s izmjenama semiaridnih travnjaka i bodljikave savane. Tijekom afri\xc4\x8dke povijesti regija je bila dom nekim od najnaprednijih kraljevstava koja su ostvarivala veliku dobit od trgovine koja se odvijala preko pustinje. Ta kraljevstva skupno se nazivaju sahelska kraljevstva._NEWLINE_Zemlje koje danas \xc4\x8dine Sahel su Senegal, Mauritanija, Mali, Burkina Faso, Niger, Nigerija, \xc4\x8cad, Sudan, Etiopija, Eritreja, D\xc5\xbeibuti i Somalija. _NEWLINE_Zemljovid regije mo\xc5\xbee se vidjeti ovdje.\n_START_SECTION_\nOkoli\xc5\xa1\n_START_PARAGRAPH_\nPrije oko 12.500 godina Sahel je, kao dio pustinje Sahare, bio prekriven pje\xc5\xa1\xc4\x8danim dinama koje su oblikovale krajolik koji se mo\xc5\xbee vidjeti danas. Sahel godi\xc5\xa1nje prima 150-500 mm padalina, prvenstveno u sezoni monsuna. Padaline su karakterizirane godi\xc5\xa1njom i dekadskom promjenjivo\xc5\xa1\xc4\x87u. Najva\xc5\xbenija ograni\xc4\x8denja na produktivnost zemlje u Sahelu predstavljaju voda i plodnost tla. U Sahelu su tla ve\xc4\x87inom kisela (\xc5\xa1to rezultira u aluminijskoj toksi\xc4\x8dnosti za biljke), te imaju vrlo malo du\xc5\xa1ika i fosfata._NEWLINE_Izme\xc4\x91u padalina u Sahelu i intenzivnih uragana na Atlantiku postoji jaka korelacija._NEWLINE_Zbog dezertifikacije slanost voda je poja\xc4\x8dana 1970-ih kao posljedica sahelske su\xc5\xa1e i lo\xc5\xa1eg upravljanja vodama u gornjim tokovima rijeka.\n_START_SECTION_\nTranshumanca\n_START_PARAGRAPH_\nU Sahelu su ljudi ve\xc4\x87inom polunomadi. Oni se bave poljoprivredom i uzgojem stoke u sustavu transhumance \xc5\xa1to je vjerojatno najodr\xc5\xbeiviji na\xc4\x8din iskori\xc5\xa1tavanja Sahela. Razlika izme\xc4\x91u suhog sjevera, koji ima vi\xc5\xa1e razine hranjivih tvari u tlu, i vla\xc5\xbenog juga koristi se tako da se stada tijekom vla\xc5\xbenog razdoblja nalaze na visokokvalitetnoj ispa\xc5\xa1i na sjeveru, dok tijekom su\xc5\xa1nog razdoblja putuju nekoliko stotina kilometara na jug gdje pasu na izda\xc5\xa1nijoj, ali manje hranjivoj ispa\xc5\xa1i.\n_START_SECTION_\nSu\xc5\xa1e\n_START_PARAGRAPH_\nGodine 1914. Sahel je pogodila ogromna su\xc5\xa1a koja je prouzro\xc4\x8dila veliku glad. Su\xc5\xa1u je uzrokovala vi\xc5\xa1egodi\xc5\xa1nja koli\xc4\x8dina padalina koja je bila ispod prosjeka. Tijekom 1960-ih dogodio se velik porast padalina u regiji, pa je sjeverna suha regija postala dostupnija. To je uz vladine potpore potaknulo ljude da krenu na sjever. Ubrzo je nastupilo dugotrajno razdoblje su\xc5\xa1e od 1968-1974, pa je ispa\xc5\xa1a ubrzo postala neodr\xc5\xbeiva zbog rasprostranjene denudacije terena. Ovo je poput su\xc5\xa1e iz 1914. prouzro\xc4\x8dilo veliku glad, ali je ovog puta bilo donekle ubla\xc5\xbeeno me\xc4\x91unarodnom vidljivo\xc5\xa1\xc4\x87u i izljevom pomo\xc4\x87i. Ova katastrofa dovela je do osnivanja Me\xc4\x91unarodnog fonda za poljoprivredni razvoj._NEWLINE_Vi\xc5\xa1e informacija: Sahelska su\xc5\xa1a, povijesni niz su\xc5\xa1a \xc4\x8diji korijeni se\xc5\xbeu u 17. stolje\xc4\x87e.'